2.
Predkladacia správa

Prijatím zákona č. 333/2003 Z. z., ktorým sa mení a dopĺňa zákon SNR č. 564/1991 Zb. o obecnej polícii v znení neskorších predpisov, bol zavedený inštitút „Dohľad štátu nad činnosťou obecnej polície“. Obsahom uvedeného inštitútu je uloženie zákonnej povinnosti obciam a mestám, ktoré majú zriadené obecné a mestské polície, v predpísanom termíne zaslať Ministerstvu vnútra Slovenskej republiky správu o činnosti obecnej polície za predchádzajúci kalendárny rok. 

Správa o činnosti obecných polícií v Slovenskej republike za rok 2005 je v poradí druhou komplexnou správou spracovanou Ministerstvom vnútra Slovenskej republiky. Poskytuje prehľad o počte obecných polícií a príslušníkoch obecných polícií v Slovenskej republike za rok 2005 a sumarizuje štatistické ukazovatele viažuce sa k plneniu úloh obecných polícií. Správa taktiež prezentuje prvú komparáciu vybraných štatistických ukazovateľov za roky 2004 - 2005. Vychádzajúc z opisných častí obdržaných správ od jednotlivých obcí a miest, materiál poukazuje aj na ďalšie zameranie obecných polícií pri plnení svojich úloh. 

Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie.

